khistorydata/jeongjo-sjw-relations huggingface dataset:
정조 13년 · 목
備局啓言春操設行批旨有更爲論理草記之命矣詰戎重政許久曠廢誠極可悶多少民弊有不暇顧故按例請行而聖敎旣軫兩西年事之遜於京畿又以春操之異於秋操軍民之薄着呵凍曲加愍念仰體聖意有不敢膠守初見穡事雖有優劣綿歉元無異同今春水陸操姑爲停止官門鎭門聚點一節竝令着意擧行軍伍點閱器械修葺勿以停操而一毫放忽之意請嚴飭允之敎以營將巡點之弊無異習操關西雖多獨鎭外此亦有兼營將處以此意分付巡點置之只令各其地方守令聚集官門明習坐作之節熟敎形名之物俾有不操爲操之實效事自本司嚴明申飭各該道伯處可也
정조 13년 · 강
吏曹參判具庠陳疏辭職賜例批
정조 13년 · 목
疏略曰臣於亞銓之職竊有危蹙之情噫人之甘心於臣者未必由於居銓而臣之最初狼狽適在居銓之後至今追思尙覺驚心豈意十八年之後復叨此職也哉臣於通來幸以在家視息得養老父枯木死灰與世無于臣幾忘人人亦忘臣而今忽名字出於朝紙龍先聳於聽聞六朔之內除旨聯翩以臣情勢何敢抗顏而只附叩謝有除輒出至於見職又復踢蹶區區義分亦云粗伸若使因仍盤礴再致僨誤則臣身固不足恤而在天地全保生成之道實恐有始無終其於國事身計亦復何益之有哉伏乞亟許鐫免○政院啓言吏曹判書李▣參議李洪載牌不進推考傳旨及罷職傳旨今方捧入而參判具庠陳疏入啓請判書更爲牌招敎以初則以嶺粟裝發日子在於今十三日意謂同時竝運矣更聞元定日子則先運先準備穀物繼此當鱗次裝發云然則道伯之此時遞易未免率爾新伯到任不容一日暫緩今日開政然後節度使可以下批參議只推參判亦旣承批與判書竝卽牌招斯速開政參判之再昨政以出肅人旋懸式暇殊非特授之本意從重推考自今政隨衆去就無或如前趑趄事各別申飭
정조 13년 · 강
有政吏曹判書李▣參判具庠參議李洪載進
정조 13년 · 목
以尹坊爲大司憲洪彦燮爲持平徐有鍊申大龜爲正言李魯述爲副校理吳載純爲弘文提學
정조 13년 · 강
副校理李遇濟修撰徐配修聯疏賜例批
정조 13년 · 목
疏略曰臣等於陪扈之班得見朝紙始知福榮及宋迪中寧鎭等停啓不勝駭惑之至昨筵憲臺傳啓之除處有福榮停啓之命而承命之初若將爭執下批之前繼陳他啓大損臺體故臣等果爲請罷始雖靳允終至被遞臣等亦承退去之命故不得已相率退出而憲啓停否謂未歸一矣今玆爛報所出是豈臣等之所料也且聞臣等退出之後院臺又傳連啓竝停宋迪中寧鎭之啓而自政院直爲頒布不使臣等知之噫此何擧也臺啓停連關係何如而迷亂失措已無可言疏率虧體又至此極伊日停啓兩臺臣爲先施以刊削之典斷不可已也至若䄄事則辭敎已下實不慮注書之不得承書矣畢竟無批頒下莫非臣等巽軟之致而三司合啓體例莫重伏願亟下批旨以嚴啓體新元隻日法講初開目下聲討不容少緩實緣臺臣自初荒亂臣等未及周旋當發之論遂致闕啓不職之失宜先臣等略暴衷情徑出禁扄伏乞亟治臣罪
정조 13년 · 강
尙州儒生趙奎鎭等三百二十六人上疏賜批
정조 13년 · 목
疏略曰故相臣翼成公黃喜經國典章昭載國乘不必覼縷而維彼尙州之白玉洞卽其仲子漢城少尹臣保身之居而翼成杖屨之所嘗來往也建宇妥靈亦已久矣只緣疏籲之未擧尙稽恩額之誕宣豈非聖世之闕典乎乃若忠簡公臣全湜故參判臣黃孝獻故持平臣黃紐道學名節俱爲儒宗一堂躋配永世尊慕伏乞特賜扁楣之號庸侈院享之禮批以誠如爾等之說以翼成之勳之勞侑食之所尙闕扁額可謂曠典也欠事也許令該曹詳考曹在文跡稟處
정조 13년 · 강
左尹閔鍾顯上疏賜批
정조 13년 · 목
疏略曰臣負萬殞難贖之罪荷再造罔極之恩不自意罪戾之蹤重煩收錄惝怳感激不覺血涕之交逬也噫向來事一則臣罪二則臣罪夫以義理之至重隄防之莫嚴一或壞了人鬼斯判而臣身爲發啓之臺臣耳聆天語之俯詢含糊泯默未發一言心口矛盾志事錯違孼旣自作咎實罔赦雖使臣剚腹自明區區方寸之斷無他意何以見信而惟殿下旣庇覆之又臨照之原其情而哀矜恕其迹之回互自陷死地惻然拯濟不然臣何以獲延性命于今日哉乃若人言之來惟當愧服拜受之不暇而最後堂疏雖原本未下而其言之萬萬危怖槪可想知每一念之如不欲生惟有屛迹匿影沒齒省愆或可爲一半分息補之圖尙何敢彯纓結緩重貽淸朝之羞哉官職去就初非可論瀝血陳懇恭俟誅罰批以滔滔皆是也何尤於如卿柔善己經歲矣更欲收用勿辭行公
정조 13년 · 목
敎曰日前疏批何等恩敎此重臣一番辭職添一殊眷莫如不爲之無幾於坐要然則夷險何擇湯火且前以效酬知報遇之義可也昨於陪班無端不參是必有逡巡底意思有人情有臣分則尙敢自謀乃爾御眞孟朔大奉審日次又在明日內閣提學金鍾秀從重推考申飭行公去就仍令本閣斯速知入
정조 13년 · 강
命自今日至明日巡邏弛禁
정조 13년 · 강
命時囚令次堂議處照律
정조 13년 · 목
春寒尙峭故也○義禁府以假注書趙台榮李錫心前監察成鼎柱南熙等原情啓敎以台榮付過放送錫心後弊所關不可不嚴處爲先削職放送鼎柱熙旣已汰去分揀放送又以守門將孫仁寬議處啓敎以付過放送○敎曰時囚罪人尹永僖保放○刑曹啓言昨日動駕時南陽幼學李思白擊錚所當捧供而思白之以此事鳴錚前後三次己因本道査啓且經京兆稟處而敢生僥倖之望極爲痛駭原情勿施自臣曹請考律勘處允之又啓言西部進士李安默擊錚所當捧供而安默之以此鳴冤合爲六次始也兩次令本道詳査伊後則一倂勿施而終不知正者萬萬無嚴自臣曹更爲嚴勘而至於本訟該道雖置落科屢度呼籲其中或不無冤別定剛明官從公決處之意請分付本道道臣允之又啓言西部童蒙孟繼先取考原情則以爲其父蓋周以明禮宮納正租一千石所載沙工到長山串前洋舡隻漂沒幾至渰死幸挽汲水舡正泊於絕壁之下僅得生全自海營究問時直下中營施以周牢之刑不勝其毒誣服矣今有舡主沙工分半徵納之令而本甚貧窶騎舡延命雖被誅戮果無徵納之道乞令分揀云矣此事因海營査啓情節綻露無餘則半徵之擧在渠亦幸日前以嚴訊得情之意稟啓未判下之前肆然登聞尤爲無嚴原情勿施繼先請自臣曹考律懲治允之又啓言西部幼學李之忠爲其父萬軾定配請放事擊錚矣之忠之鳴錚前後屢次始有量移之命又有依前下敎擧行之敎而該府覆逆尙不擧行可見公議至嚴則其子冒濫請放跡則縱恣事則痛惡不可以事係爲父參恕原情勿施請自臣曹考律嚴治允之又啓言中部童蒙李甲得擊錚取考原情則以爲其父光旭訓局將校隨行時梁山郡可合設屯處自訓局劃給物力使之築堰作畓物力乏盡遂停其役本局以起墾處爲先斥賣還納之意嚴督故其父與司圃署差人鄭泰元朴世應相約使之踏驗而該署不買上年四月被囚本局之時泰元與昌原人金國臣圖出該署關文勒徵千餘兩錢於國臣之叔仁大者皆是泰元之作奸而自本曹査問也泰元援引其父而初不頭面泰元仍爲定配將至同被其罪之境此已冤抑且本局設屯旣非自請物力用處又爲消詳而被囚徵督乞蒙生活之澤云矣光旭與泰元世應輩公然徵錢於昌原民人金仁大終至殺死之境泰元因特敎島配世應亦照律流配而光旭則見方被囚待收殺移送金吾勘處之意自臣曹草記蒙允矣光旭之尙未勘罪可謂倖逭縱子籲天已極無嚴近來年利之輩稱以築堰乾沒公貨者其習可痛訓局之徵出物力事理當然則敢以旣非自請用處消詳等說肆然稱冤尤極痛惋原情勿施嚴飭訓局準捧後依鄭泰元例光旭一體勘處甲得事係爲父年又未滿請放送允之敎以雖曰爲父之事是豈渠所自爲必是渠父所使況本屯來歷旣在於復賊時則渠輩亦人耳焉敢呼冤乎訓將之至今徒爲拘留不卽準捧似出於藏刑之致亦不可無飭推考嚴飭該營使之刻期準納至於李光旭渠何足以出身拘礙卽自本曹捉來爲先嚴刑取招而許多將校以渠差監此必親於復賊而然況中間乾沒亦必有奸情若于營貨有無豈如是惜辭判下雖似微事渠輩不畏之罪可謂殺無赦若此不已以復賊卯育被謫之類皆將群起呼冤乎卿等知此意箇箇各別嚴刑究問情節捧供以啓又啓言靈光幼學崔河達擊錚刑推取招以爲其父就光上年八月自法聖鎭招致盤問設置獨鎭利害蓋靈光一郡分置三十三面本鎭在於陳良面偏被本官下隸之侵漁每年鄕所官屬輩各樣徵索至於數千餘金面民漕卒以此受害將未免渙散之境判書徐有隣前莅道伯時稔知此弊面人專當漕運之役外本官下屬濫捧之弊嚴關成節目庶有保存之望矣遞歸之後舊弊復生千餘戶居民過半散亡今僉使李明奎上京時細陳民瘼漕弊於戶曹判書以至筵稟行會本道又自巡營關問於本官本鎭設置獨鎭事及田軍政三政專屬本鎭便否其父累經本官首任將校又家在法聖十里之內故謁見鎭將陳告弊瘼曰法聖若爲獨鎭則民卒俱有蘇成之路如是酬酢而還又赴本官之招則座首高應祿者本以土豪富甲一境又恃時任鄕權與奸細鄕任官奴輩設計符同慫惠陳良面良人等曰陳良若屬法聖則我等取食許多錢穀自歸虛套萬端恐動於無知下屬百般訐訴於新莅官主構捏以其父之不先入本官徑見鎭將便同奴背主私自脫衣赤身毆打及到官庭施以治盜之律大棍衝腋至於折脅枷囚於死囚之獄加之以降定匠保橫徵收布座首之怙勢胡至此極大抵其父以文憲公之後裔曾經將校元不入於軍丁而應祿充定匠保其父以六十一歲毒受惡刑又擊冷獄自八月初七日至十二月初二日始乃以渠代囚僅得保放吐血無時本月二十日因至徑斃所當卽剖應祿之心以伸人子之情而應祿威勢如右渠之一命必遭毒手伏乞俯察其父欲爲本鎭捄弊非命冤死之狀高應祿擅施法外之刑請令嚴覈究問如律償命得蒙天恩云矣依先朝受敎崔何達爲先放送請上裁敎以日前常參以咸悅縣漕轉穀物弊瘼才因大臣所奏已有下敎而法聖事事異而弊同曾因道伯守令之言稔知其爲弊向於筵中因言端問于曾經道伯仍令戶曹申飭行會大抵此事關係漕政關係民隱朝廷視之邑鎭奚間況朝廷惟觀事面差員之權重然後漕轉之政嚴漕轉之政嚴然後穀無臭載民不受困身爲道伯苟利於民豈可以鎭將之無勢已其事乎成命已久尙無皁白此道伯出自近列則凡有命令事事恪勤星火擧行比他人倍宜惕念而遲鈍之病去而蓋甚弛緩之習久愈漸痼許多査啓之尙今遲滯姑無論卽以此一事言之若能不顧守令之顏私惟視民弊之輕重到卽剖破指一狀聞似此呼籲之說何從而出乎以近臣出按者慢忽如此如不用加一倍之法國綱將無所施先自此道伯拿問重勘以勵他道在所不已而特念遞易之害歸民邑爲先緘辭從重推考其委折一一條對萬一遲滯令政院直捧拿處傳旨未査啓類竝令今月內修啓新到後審理新有定式亦令今月內修啓若又過限與査官等同捧拿處傳旨使湖南一道少知有淬礪之擧此訟語不犯於土主事有關於復讎令道伯無拘邑倅之情誼所謂高哥漢捉來除尋常各別嚴刑如果有殺越之跡準法償命斷不可已箇箇嚴訊捧直招具格狀聞高哥雖曰頑鄕如非邑倅之使渠縱恣以逞其敲撼之憤則豈有是也已自去冬貶題監司事萬萬無嚴不但滌用未幾向來罔測遭罹之後在朝在邑未聞有別船偉績特行則何故曰國耳忘私乎近來恢蕩之政卽朝家造化之權也霜雪兩露爲方伯者敢欲效顰乎該守是何人按一道之方伯畏憚乃爾此殆向來餘焰餘氣猶有所餘而然乎且況渠之作宰何等恩造則幺麼事爲任其下屬之跳踉致煩邑民之籲訴卽此其人可知爲人臣無懼㥘於滄桑之餘其罪當何居特以因民罪倅不可不念今姑勿論以此判付謄出朝紙俾居銓之人以完伯看作他山之石則此爲廷臣保全長久之術以此知悉若只以久廢爲名人爲藎臣則自戡亂錄明義錄所載中人伏法外皆次第擢用方可謂之聳動觀瞻乎若使此習蓋滋太阿將至於倒置而後已此後廷臣無敢更以此等之習爲生色沽譽之資事一體嚴飭又啓言南部童蒙朴五福原情以爲上年帽子廛人橫奪床廛買賣之針子故諸床廛齊訴於駕前之際渠父枝厚適以狀頭照律定配於報恩縣年老抱病之人病勢危劇專人來報人子罔極之情倘復如何伏乞特爲放釋云矣五福放送所供如此請上裁敎以近來編配之夥然可悶放送此後此事更無敢煩徹之意嚴飭
정조 13년 · 강
命鄭東元李鼎揆㑱放
정조 13년 · 강
命以明日詣慶熙宮
정조 13년 · 목
敎曰日前動駕時道路修飭及市廛造家姑待數日間使之分付京兆矣明日當詣慶熙宮以此分付侍衛別雲劍外皆以入直磨鍊百官行禮隨駕幷置之六曹堂郞各一員隨駕以駕轎作行以單嚴擧行○敎曰百官行禮旣命除之承史以下隨駕官以時服磨鍊○敎曰挾輦軍以金虎門入直軍三十名爲之槍劍軍置之以弘化門入直軍八十名守禦使都領三營入直標下隨駕入直禁軍十人別將除旗鼓率領隨駕其餘軍兵及留營留陣幷置之事分付此是當日還宮慶熙宮內外入直軍兵勿爲磨鍊事亦爲分付
정조 13년 · 강
進京各司各營戊申年會計簿
정조 13년 · 목
戶曹糧餉廳惠廳兵曹訓局禁營御廳守廳總廳時在黃金三百二十五兩零銀子四十一萬五千六百十七兩零錢文百二十九萬九千五百四十兩零綿紬八十二同四十三疋零綿布二千六百六十一同十五疋零苧布六十三同五疋零布子一千三百二十三同二十八疋零米二十八萬六千九百六十四石零田米一萬一千九百九十一石零太四萬二千四百三石零皮各穀七千七百三十六石零
정조 13년 · 강
親臨文禧廟奠酌禮仍還宮
정조 13년 · 목
具翼善冠袞龍袍乘輿出協陽門降輿乘轎敎曰左右通禮皆年老假通禮二人差出使之待令出敦化門入興化門至金商門降轎乘輿詣文禧廟行茶禮訖乘輿出崇政門都承旨金載瓉啓言還宮正時已過之後假通禮單子尙不入啓吏曹當該堂上請推考從之又啓言吏曹假郞廳假通禮差下之後屢度催促終不來待事極駭然本院請推之外無他可施之罰何以爲之敎以事過後拿處降輿乘轎出興化門入敦化門至協陽門降轎乘輿還內
정조 13년 · 강
施慶尙監司鄭東浚削職之典
정조 13년 · 목
敎曰再昨政兼御節度使旣下批飭敎之下當卽出肅而自除拜之後至今稱實病無意膺命有若有情勢者然事體道理之外莫曉委折嶺伯肅拜各別催促其委折爲先自政院問啓○政院啓言問于鄭東浚處則以爲臣受恩罔極絲毫無補生死夷險惟命是趍卽一半分報效之道而至於新除藩任非但目下病勢之末由蠢動竊有區區微諒不敢自阻者臣於銓任一步便成鐵限屢犯逋慢再被譴補之命居常懍惕如負大何顧此嶠南世稱腴藩藩任之視銓任雖云內外之別而有長吏黜陟之權況錢穀甲兵之富最於諸道比之銓堂佐貳之隨衆與聞聚重反有甚焉今若力避于彼樂赴于此而曰辭內居外云爾則去就無當廉防掃地自顧慚恧人將謂何況昨年湖藩之任瀝血陳懇獲蒙恩遞者非但爲家內私義而已則庶幾日月之明照燭無餘矣倘使臣怵迫嚴命拚棄株守晏然爲冒赴之計則臣於是當作兩截人矣臣豈忍爲此哉惟願速被譴何以全微諒云矣敎曰於內於外不爲爲主此何所據湖南伯新除時丏遞雖以以侄遞叔爲辭此亦已是公格之外其時不赴猶以爲不可況今此云云尤豈成該銓任雖避幷與藩任不赴寧有如許處義國體所在勸令肅謝有若勉出者然此則徒關紀綱欲施補外之典不但適中其計求之前例以辭藩任至於外補只有重臣李台重爲完伯不赴補珍島之例而此例豈足引用乎朝聞筵臣言嶺運穀物初運外自再運待三四月裝發北伯有所往復云道伯到任之一兩日遲留別無所係以此以彼不可不嚴勘慶尙監司鄭東浚亟施削職之典銓望永拔更勿擧擬於藩任事分付政官待開門牌招開政嶺伯差出仍令不多日內辭朝
정조 13년 · 강
命北伯及東伯船粟護送等節續卽登聞
정조 13년 · 목
敎曰朝筵聞重臣言北伯以嶺運穀物之稍待三四月爲說云旣發之船雖難還泊繼此裝發當依其言乎戶判已令明日來待有司堂上中曾經嶺伯北伯人亦爲來待二月行船最所審愼云三昨裝發船隻能趁二月前到北道地方乎自有船粟之擧未嘗頃刻弛心而除聞節候之難易如許添一用心之端令廟堂三懸鈴行會北伯東伯處護送等節過境形止隨處殫心續卽登聞事分付○敎曰有司堂上雖命來待左右相皆經嶺北伯明日亦爲來待二十日次對自可不爲仍令明日進定
정조 13년 · 강
命京外年過百歲人加給歲饌
정조 13년 · 목
敎曰今番京外歲饌年過百歲人加給事分付戶曹仍令該曹知委各道
정조 13년 · 강
刑曹以擊錚人原情及罪人金光旭金應禹等査事啓
정조 13년 · 목
該曹啓言鐵山良人金聖洽擊錚原情以爲宣川殺獄文案中金洪世卽渠父也渠父以病風喪性之人年老而病益深被髮跣足奔走道路擔衣露體恐喝村閈宗中之人慮其傷人拘置於本郡古良機地試醫藥加針灸一身無完膚四肢無全形忽於再昨年十月二十七日不知去處至十一月初一日始聞宣川山普光面戕殺村婆之報所謂村婆初不知面元無嫌端只以不許經宿以至傷害初覆檢時審其委折歸於病風喪性之科若其針灸之狼籍言貌之慌忙巡相巡到時所親審者也伏乞亟加惟輕之典云矣聖洽放送所供請上裁敎以取考文案論理稟處又啓言此獄以未及錄啓之故文案皆在本道請分付道臣詳査啓聞後稟處允之又啓言古阜良女金召史擊錚原情以爲本郡李元燁父中已本以尙衣院貢奴改名東蕃冒入吏役故渠等奴婢之役恐他人知之辛卯以後每年物故者全事掩置替當其貢錢中已身死之後元燁不卽告官故爲眩惑之計目今生存者稱以物故病死之父謂以冤死誣罔天聽以至鄕色及頭目十二人遠配之境渠夫殷處福以丁未色吏全然不知混入其中豈非萬萬冤通哉且渠舅父時年八十八歲日夜悲泣敢此仰籲云矣金召史放送所供請上裁敎以議處又啓言殷處福以該邑奸吏尙方奴婢十三口白骨徵布致使李東蕃不堪若而身故故因元燁之鳴金該邑吏屬依傳敎永屬殘驛吏則宥釋一款不可輕議請原情置之允之又啓言罪人李光旭處推問則以爲丙午年復賊謂渠曰梁山有設屯處欲爲築堰汝須下往看檢云本局適有河東賊屬公錢出給三百兩俾作路資與物力故往本郡看審又受本郡換錢一千三百兩始役築堰以物力之乏絕未盡起墾此除復賊伏法本官拿配故卽爲上來水橋李大將以爲抛棄無義出給四百六十兩使更訖役適因遞職蓮洞李大將新莅以爲築堰不緊督納先受錢仍使賣築堰處備納物力錢賣堰無路不得條納則自本局捉囚放出無路故渠子甲得指揮呼籲鄭泰元事則廣求賣堰之除司圃提調以爲本署方欲買得使泰元朴世應等與渠偕往看審泰元適往左水使幕府世應隨之渠無聊還京被囚本局及至九月泰元裁書於渠曰以怪事至生梗自秋曹推問則以訓局錢一千五百兩昌原人金國臣取用樣爲說則汝當推用此數吾可免罪云故渠始知有昌原錢事其間事狀全然不知泰元誣罔納招至於勘律之境云矣更推則以爲伊時復賊向渠曰待完築作畓以其受賜田結移付免稅云渠之復屬將校雖在復賊之時而乃是廳薦初非圖差營貨乾沒用處昭在實非入已人命橫死事橫被泰元之誣書札尙存云矣光旭得差校任專管堰事公貨出給一任消融者其親密凶賊之狀昭著難掩曁復賊伏法之後固當縮伏屛息而恣行胸臆無所畏憚與泰元同罪而必欲掉免者尤極無嚴至若營錢旣與復賊分利之物則訓局還推之後至今拒納縱子呼籲因特敎訊問之下諸船情節專事掩諱究厥情狀萬殺無惜請更加嚴刑期於得情敎以旣施一次之刑照律定配又啓言罪人金應禹處推問則以爲渠本高陽人入城迫昏醉倒街上醒起見一瓦家巋然在近有門自開故忽生賊心潛入室中則乃是祠堂綿紬面帳及紋縀櫝袱等件偸以出莫重廟宇行賊之罪萬死無惜云矣應禹所當照律處斷而昨年因臣曹覆啓有議大臣稟處之命大臣收議亦有參差則適輕適重不敢擅便請上裁敎以卿等詳考律文指一回啓又啓言詳考律文則有曰凡盜大祀神祗御用祭器帷帳等物及盜饗薦玉帛牲牢饌具之屬者皆斬有曰中祀有犯者罪同大院君祠宇雖與大祀有間事體尊重宜倣中祀之典則臣曹議律恐不外此向來諸大臣獻議左議政李性源以爲一律中差等右議政蔡濟恭以爲嚴刑三次絕島爲奴判府事李在協以爲不可直斷以一律臣等愚見律文之外不敢低仰依中祀有犯者罪同之文請應禹結案取招後稟處敎以依右相議施行
정조 13년 · 강
命京兆堂上推考郞官及導駕金吾郞竝拿處
정조 13년 · 목
政院啓言今日擧動時大駕入慶熙宮後漢城府義禁府導駕無端出城至於靑坡前路而還云事未前有萬萬驚駭漢城府當該堂上從重推考郞廳及禁府都事所當重勘而本院請推之外無他可施之罰何以爲之敎以聞甚駭然京兆堂上推考事依施郞官及導駕都事竝拿處
정조 13년 · 강
召見大臣備堂于誠正閣
정조 13년 · 강
命社壇親享時設布帳依廟門外例爲之
정조 13년 · 목
訓局啓言社壇親享時設布帳依廟門外例爲之而環衛與作門等墅訓將論理草記稟處事命下矣本洞形便詳細裁度則當初作門以信地頗近之致果有人馬紛挐之弊故別爲中層作門於鍾沈橋者良以此也第洞巷狹窄間多屛門如非分設布帳移定作門則諠譁雜還無以禁止而大抵作門之傍有可容人馬之處所然後乃可完定而惟是鍾沈橋西邊第一石橋誠爲可合就此作門則北有長興庫前路東有司醞洞通衢侍臣上下馬自可容旋環衛軍兵之排立亦得其當依此設布帳仍爲定式施行恐合便宜至於外餘家之不可不毀撤者南北合爲四處請使之撤毀之意分付漢城府允之敎以分設布帳云云未知爲可只依廟門外設布帳之例爲之
정조 13년 · 강
命實僉知竝改差壽職人次次備擬
정조 13년 · 목
敎曰壽職加資中未付僉樞之多莫如今年云實僉知竝改差自今政次次備擬事分付
정조 13년 · 강
有政吏曹參判具庠進
정조 13년 · 목
以徐配修爲校理鄭東觀爲副校理洪檍爲慶尙監司權▣爲忠淸監司
정조 13년 · 강
命監的官金光國令該府拿問嚴勘罪人金巨福嚴刑一次移定配所
정조 13년 · 목
刑曹啓言因兵曹判書李文源所啓親臨試射時用奸禁軍及當該監的官治匠衛將所使令擧旗應鼓軍竝出付攸司究覈重繩事命下矣禁軍金魯簡治匠姜潤正擧旗軍李才孫應鼓軍朴春得衛將所使令梁繼元等究問則魯簡以爲密議於潤福先給片箭二枚如或不中以此周旋封上則給厚賂云潤正以爲魯簡三矢不中之後果以得中樣先言於旗鼓軍使之擧旗應鼓兩矢給付監的官使之封上云才孫等以爲只聞治匠之言擧旗應鼓魯簡之與治匠符同情節初未知得云矣親臨嚴威之下敢生容奸之計萬萬無嚴請魯簡昆陽郡潤正興陽縣定配才孫春得繼元等各杖一百才孫唐津縣春得信川郡繼元金川縣徒三年定配監的官金光國渠亦帽帶之人符同此類罪犯至此所當一體照勘而係是出身令義禁府擧行允之敎曰李才孫朴春得梁繼元等何足責也幷刑推一次放送三漢以衛將所書員呼中者畿沿永屬爲奴以除編配之弊監的官令該府拿問捧招照律嚴勘又啓言卽接壯勇營甘結則以爲本營卜馬軍高道吉試馱回還之際金巨福爲名漢酗酒毆打至於拔劍之境移法司査實嚴治事蒙允云矣所謂巨福假稱司甕院房直進上陪持色吏處討索情債定配於淸安縣逃還京中而作此擧當初該邑之未能檢束又不推還俱爲可駭巨福請自臣曹考律嚴治還發配所當該配所官今該府拿問處之允之敎曰金巨福嚴刑一次移定配所他道嚴飭該道無敢更有逃躱之弊
정조 13년 · 강
行文武臣殿講于熙政堂文試官蔡濟恭徐有防金憙李洪載洪文泳林濟遠金履正武試官李性源鄭好仁趙心泰沈煥之金㷞李太亨
정조 13년 · 목
具翼善冠袞龍袍陞座文武試官率應講文武臣入庭行禮訖以次進講文臣成均博士金潭粗居首武臣捕廳從事官李民秀都監哨官李甲會俱略而比較講不爲稟定敎曰生疏所致不可無飭當該承旨從重推考
정조 13년 · 강
左議政李性源上箚賜批
정조 13년 · 목
箚略曰今日武臣殿講榜目中同栍二員法當卽地經稟更定等第而矇未覺察遽然退出循例書入致勤聖敎殿講已畢有不敢更請比較而榜目尙未修整臣之溺職之失大矣伏乞亟命重勘以嚴試體批以追當比較卿其安心勿辭視事仍敎曰此批答遣史官傳諭于左議政今日因酬應之繁多大臣箚批已致夜深而不卽提稟當該承旨從重推考
정조 13년 · 강
召見有司堂上徐有隣于誠正閣
정조 13년 · 목
承旨洪仁浩啓言文蔭武落仕最久入收用時望單子懸註以入政事亦爲書頒之意旣有定式而吏批則直講李鳳翼泰常主簿洪命馥慶基殿令朴沁典籍咸士謙李尙運俱是落仕最久人而望單則雖已書八而政事則循例書頒無異尋常復職者然兵批則武兼李鎭邦部將南益初俱是落仕最久人而亦不懸註殊欠對揚之意請吏兵曹堂上竝推考此後則申明定式使之懸註頒布從之
정조 13년 · 강
遞承旨趙衍德以徐秉德代之前望也
정조 13년 · 강
知事李柱國上疏賜批
정조 13년 · 목
疏略曰近年以來老癃日甚疾病轉痼如是而一營之節制衆務之管轄尙可責哉伏乞亟許遞免臣竊有管蠡賤見敢此尾陳國家設置北漢募民而居之設倉而峙之平時爲守城之備臨亂無飛輓之勞數萬石軍餉春秋斂散之際居民三四百戶賴此資生而屢値歉荒移轉之捧留本邑者十年之間殆近八九山城民人仰哺無策日漸渙散臣意則嚴立科條若値大歉停捧則雖或許之而捧留本邑一款永爲防塞一以爲城民支保之資一以爲朝家陰雨之備焉宣薦禁旅無論出身與南行六朔後備擬初仕者當初創始誠有意義而納馬未口傳之類未有若近年之多也出身遷轉其道稍廣而至於南行則入仕窠窄一入行伍移送無路一內之中南行之見差者以今言之則雖未及出身而差過數年則其數勢將過半禁軍之定額有限閑良之納馬無數其弊竝與出身而不得塡差等待二三年尙未得口傳其在疏通武士之道實爲可悶臣意則南行禁軍過六朔者隨其自願移付額外則口傳之道庶可無積滯之患矣批以赳赳之容不若七十老帥卿其勿辭行公附陳條件許令廟堂稟處
정조 13년 · 강
景慕宮齋宿命以明日爲之
정조 13년 · 목
敎曰明日當詣景慕宮齋宿再明日行酌獻禮出還宮路由館峴百官行禮近年如不爲之勿爲磨鍊隨駕亦勿磨鍊侍衛則別雲劍外皆以八直磨鍊餘皆置之事分付○敎曰明日隨駕軍兵以內外各營入直步軍各留十名除出爲先後廂御將只率入直三營標下都領禁軍則入直五十人隨駕留營留陣斥堠伏兵槍劍軍竝置之挾輦軍以金虎門軍六十名爲之事分付○敎曰出宮門路以協陽門磨鍊親押處所詣齋所臨時爲之以此分付○因禮曹擧動節目敎曰旣非日瞻門月覲門擧動則當以絳紗袍磨鍊此節目更爲修正以入
정조 13년 · 목
敎曰朝廷之用捨人才之優劣豈係於年紀多少班資久近而耆耇也淹滯也振拔於常規之外未必不爲美事況王言不可不信才命諸道各以道內文蔭武年歲登科筮仕作散區別條列登聞而今旣齊到矣若止一番看過而已八方朝士之引領彈冠者其肯曰有實心乎有實政乎若文差武若蔭一斥不復棄之如遺君不識臣名臣不知君面者果凡幾十輩矣況彼名通臺籍者卽予法從之官而御極十餘年亦多有不識名面者每當臨政下點輒不免停筆不樂者久之予心如此群情可忖朝官四品以上年八十陞資雖載法典而精力於人衰旺不齊萬一遲待八十之限而使在京者未及登筵左鄕者無以起身則將永阻一見如欲及今致之朝廷宜自從班始而倫義至重彝性同得外此文蔭武諸人聞此敎豈擉無戀結落莫之心乎予志先蔽僉議亦同到今豈或徒規規於格例乎曾經臺侍年七十登科三十年以上人特加一資敦都及分司閑司佐貳批擬武臣登科五十年以上人蔭官年七十筮仕四十年以上人亦竝加一資相當職亦卽調用肅命日政院微稟當召見仍令廟堂行會諸道方伯使之趁春和起送上來及下去時沿路各邑給馬及糧資右所謂陞資者多是不可以筋力責之者此擧雖不違於優待耆耇烏左其振淹疏滯之本意乎令吏兵曹文蔭武作散人自乙未十二月以前抄出別作一案入啓註錄年條每於復職望間數窠甄復收用望筒亦令懸註且思之文臣則登科十年例有陞六之規而蔭武則不然以是筮仕或落仕俱爲三十年內外者亦有之竝令陞付司果先卽調用惟玆之擧莫曰違例亦莫曰濫觴出於信王言而推而行眞箇大恢蕩之政意豈徒然乎哉咨爾兩銓之臣須各惕念俾有對揚之實效○前掌令尹謐蔡廷夏吳著朴孝參李寬趙鼎耇趙有臣前正言黃㮋李光培司成金宅洙前司成李穦掌樂正成穎竝侍從年七十登科三十年前牧使趙德洙前都事安鼎福竝蔭官年七十筮仕四十年前察訪柳漢秀前萬戶李尙胤前郡守李尙佐前虞候姜益齊前別提高景益前僉使金得麗金夏重李弼大前部將金宗絅竝武登科五十年加資下批前敎官李昌顯前參奉韓芷柳鼎周李東浚蔭參下落仕最久人前宣傳官尹載大吳相祿前參軍柳鎭瞱前武兼張師栻前部將金啓運白宗海姜載禹崔忠國前守門將金九大李景奎權愉金珩▣李台一李德演武參下落仕最久人陞六下批○敎曰蔭武參下落仕人收用昨有下敎而蔭官韓芷等四人今政現窠裕足竝當收用而尤可矜者武弁也其中前參下宣傳官尹載大吳相祿登科與落仕俱爲三十年內外況載大有承傳而尙不收用其後政官之不能秉公振滯可知當該兵判竝推考尹載大吳相祿參上宣傳官今日政加設備擬待闕卽爲陞實至於守部參下之無故作散爲四十餘年以下人先爲收用爲可前部將金啓運前守門將金九大竝各其參上窠加設備擬待窠陞實獨九大年爲七十八上來未可必令該道問于渠處狀聞若此則武參下落仕十五年以上者三薦通計不過十人云只付虛司果何異於初昏俟曉月乎宣薦司果柳鎭曄等三人部薦司果姜載禹等三人守薦司果權愉等四人竝令五營門哨官分排加設備擬書頒政目待窠陞實雖準瓜實職移遷前勿爲差代使朝廷恢蕩之擧無歸於有名無實文參上落仕十五年以上人自可次第調用而今見抄啓前都事文命龜始知尙今生存今日甄復時先爲調用○敎曰老人之事有不可知次次待窠排擬則將至於踰夏涉冬時任敦寧都正許遞工曹參議亦以老病不得行公云一體許遞其代竝令今日政差出在外及有實故五衛將忠壯將忠翊將亦竝改差差代敦寧都正分司參議各加設一窠事分付○政院啓言再明日景慕宮酌獻禮時承旨不可不備員同副承旨徐秉德在外合有變通之道何以爲之敎曰乘馹上來纔已下諭筋力如可强自當上來許遞口傳付軍職上來後微稟其代今日政差出待下批牌招○敎曰未署經守令使之當日辭朝憲府雖有行公臺諫而未備員不得擧行云未肅拜憲臺許遞今日政差出待下批牌招署經一司署經後諫院則除署經下送○以尹行元爲承旨閔鍾顯爲大司憲盧廷良爲執義李秀夏爲司諫李益恢爲持平益恢沈鏶尹孝實新通也崔時淳姜文會爲正言時淳姜世鷹朴孝成朴宗謙文會李之聃新通也○敎曰今日政臺通文臣本職許遞其代次次擬入○以林道浩爲修撰李顯靖爲校理李顯默爲副修撰吳載純爲禮曹判書尹師國爲左尹金頤柱爲右尹沈煥之爲大司成煥之李敬一新通也黃㮋成穎爲敦寧都正李穦爲工曹參議蔡廷夏爲分兵曹參議愼基慶朴民瞻爲監察白大成爲莊陵令文命龜爲社稷令李春馥趙德亮爲典籍基慶以下落仕最久人也韓芷爲引儀李昌顯爲尙衣主簿柳鼎周爲東部都事李東浚爲北部都事李尙佐姜重齊朴泰新高景益李弼大金宗絅柳漢秀金得麗金夏重爲僉知李尙胤爲忠翊將吳相祿尹載大爲宣傳官金啓運爲部將金九大爲守門將柳鎭曄張師栻白宗海爲訓鍊哨官姜載禹李景奎權瑜爲禁衛哨官崔忠國金珩▣爲御營哨官李台一爲守禦哨官李德演爲總戎哨官○敎曰今日政加資及復職人如有在京者明日肅謝仍令轎前入侍
정조 13년 · 강
命守宮承旨望筒以今番侍從加資中人擬入
정조 13년 · 목
敎曰明日經宿守宮承旨望筒以今番侍從加資人中擬入事該房知悉○以成穎爲守宮承旨
정조 13년 · 강
遞承旨尹行元以趙鼎耉代之中批也
정조 13년 · 목
政院啓言再明日景慕宮酌獻禮時承旨不可不備員而右承旨尹行元牌不進合有燮通之道何以爲之敎曰聞以實故不得入來云許遞臺通已近州載家世勝於故右尹趙昌來況故掌令趙命隅自有名稱而卽其七代祖云今日淸齋之時勢將乍除旋遞而一經然後可以復授通政趙鼎耉承旨除授爲先下諭乘馹上來精力如可作行雖於已遞之後仍爲上來加資肅拜事分付
정조 13년 · 강
命中日廳試射放入格人施賞有差
정조 13년 · 목
試射入格別單武兼李儒祥敎以中日試射一巡七分前所罕見特爲陞六見今窠窄之時不可出虛司果仍其窠作參上待主簿以上窠優如時遷轉後本窠仍以參下窠用之事分付兵曹扈衛軍官閑良張漢弼敎以久廢之餘各廳射技皆不如前而此輩依舊善射一巡六分何異於沒技乎張漢弼特爲直赴殿試閑良鄭孝甲等二人特命直赴會試出身金光郁箭竹賜給○春塘臺試射時御前待令前排軍試放入格別單牢子兼司僕沈鎭瑞直赴殿試盧福禧等十五人木布分等施賞
정조 13년 · 강
罷承旨朴天衡職
정조 13년 · 목
政院以兵曹參議朴宗岳入來請出金虎門標信敎曰闕內各門留門時朝臣出入元無所拘之門卽不易之故例也以大臣臺臣之體重而如曜金通化兩門近所稱官人出入之門亦無所拘觀於堂后日記班班可按而忽自挽近以來莫重闕門有若分掌者然敦化則屬之臺諫金虎則屬之朝臣丹鳳則屬之中官宣化則屬之厩馬各自定限如不敢踰越固陋之失姑捨是雖値深夜留門之時捨却已開之他門輒從當入之名色分請留門標信事之駭怪莫甚於此前此以此屢引故事飭令何等丁寧則政院兵曹終不知改甚至今日事而極矣此胡難事如是株守果何意義須有一番嚴處可以申復舊規當該承旨罷職此雖一事亦出於循俗之時套無論大小事一人唱前百人效之雖係無於例之例眼熟則看作金石不刋之典此所以痛駭者此後不徒留門爲然朝晝赴公亦勿各定出入之門事嚴飭各司此蓋慶熙宮開陽門之便近於政院藥房而待漏院又在於開陽之外故新進諸臣誤認門路之元定如許以是之故先朝下敎每以諸臣擧措之固陋爲敎諸臣中亦豈無承聆者乎自今先自廟堂知悉此意一以復舊規一以遵飭令
정조 13년 · 강
以崔重圭爲持平前望也
정조 13년 · 목
敎曰向欲收敍而未果前判書宋載經給牒敍用
정조 13년 · 강
遞禮曹判書吳載純以鄭昌順代之前望也
정조 13년 · 목
因景慕宮酌獻禮贊禮望改付標單子敎曰豈可以參判付標以入乎判書遞差○政院啓言再明日酌獻禮時贊禮不可不備員未差之代請政官牌招開政差出待下批牌招淸齊命前望入之以昌順批下
정조 13년 · 강
命前水使李潤國等降資及他閫帥守令越俸推考竝分揀
정조 13년 · 목
敎曰右相筵奏之後以分養馬事降資閫邑吏鄕刑推自在蕩滌中矣然則官員之獨未復資不惟斑駁亦涉倒置況此等之擧只示存羊之義可也前水使李潤國等降資及其他閫帥守令越俸及推考竝分揀
정조 13년 · 강
命時囚尹永僖議處仍爲照律京兆官金吾郞竝放送
정조 13년 · 목
義禁府以永僖保放啓敎以今日議處仍爲照律○禁府以永僖杖六十收贖告身盡行追奪徒一年定配私罪奉敎罷職放送啓○因尹載伋申憙淵趙希鎭囚單敎曰聞其委折於承宣導駕之徑先出去由於差備別監及排設軍院隸所爲云而方自政院査實云京兆官都事竝放送
정조 13년 · 강
刑曹以罪人李遇秋等査事啓
정조 13년 · 목
該曹啓言罪人李遇秋等推問則以爲含憾於三陟邑倅摘發其私賤敢生誣辱擊逐之計匿名付榜於闕門云依例結案取招後稟處榜文之措語如何債寫之請於誰某完春一一指揮則其罪狀可謂難兄難弟待結末依律勘處至於金禹瑞以京司吏屬宜知此罪之爲一律況且因傳敎竄配則少不懲畏符同遇秋兄弟作此兇悖之擧已自兵曹令該道勘罪待査啓來到更爲論勘道春非但渠招之發明其兩弟以爲不知且施一次之刑請參酌決處敎以李道春放送完春保放金禹瑞所爲無異於原犯令道臣除尋常各別嚴刑取招狀聞後與原情勘律更爲稟處又啓言罪人李顯大金石只處更推則前招之外更無可達之辭云顯大旣與宋成昌偕入宇賊棘中受出手標則可知其中必有別般奸情且因其妹壻又與貞喆爛熳親熟之狀不得掩諱而往來於宇賊貞喆之間則渠之蹤跡固已可疑平日之言語酬酢目下之書札傳信可知其綢繆之情金石只旣與顯大爛熳同情其間事狀必當詳知而嚴訊之下終不吐出渠等雖海島迷蠢顯大曾已官吏隨行宇賊貞喆等所犯所坐豈有不知之理囚徒判下雖有斯速處決之命不可遽爾酌決請更加嚴訊期於輸情敎以待拷訊限滿更推以聞如已直告不必準次以此知悉又啓言罪人金鍾輔等推問則鍾輔之僞造小關受出海糧之罪現發於戶曹奸情綻露則在海島之張漢濟公然援引欲爲延施之計及漢濟之來辨也當面推諉旣無其路則始乃吐實自知厥罪之爲死案忽地燮招諉以已故之任昌才欲延晷刻之命請更加嚴訊取服如法勘斷漢濟別無更問之端請分揀放送允之敎以金鍾輔待拷訊限滿嚴刑取招又啓言因黃海監司李敬倫道內待用刑之類後錄啓本瑞興府定配金瑜恒罪目有律官捧招草記如無關係竝與定配放送之命矣取招於其時律官李允迪則以爲瑜恒以良女招引改適事自本曹推問則或佩良人號牌或佩生徒號牌名字年歲兩牌不同故以役姓名不以實書罪杖一百徒三年照律云矣其不有飭敎率爾擬律之罪自臣曹從重勘治瑜恒罪狀極爲可痛若其關係別無大段依下敎定配放送敎以金瑜恒之罪不可徑先放送定配分揀一款置之而旣有招引良女之如許重犯則何故隱匿本事乃以此可東可西之律名照律甘犯前後飭禁乎此等律官嚴處然後依俙照律之法可以小熄初欲定配於照律之該地方矣渠輩多是貧殘之類今番則十分參酌自本曹嚴杖懲罪此後除非分明冒稱行名者外似此閑汨董律名無或混用事嚴飭律官處
정조 13년 · 강
咸鏡監司李崇祜以北關賙救飢口穀數馳啓
정조 13년 · 목
該監司狀啓以爲卽接北關各邑所報則歲前遑急之類一一精抄依式分給姑無損瘠之患飢口穀數開錄于後而北關飢口救急時則其數甚多至終巡甚減者以其開糶後多有移付也南關飢口救急時初不甚多別賑以後次次漸增者以糶案之不能遍及無土也北關積雪比南倍多凍餒之餘兼以輪痛死亡之聞亦多於南以別助糜粥之意申飭○吉州牧戊申十月二巡十一月二巡十二月三巡合飢口一萬二千六百七十九分給耳麥四百七十五石三斗年一百十三石十三斗九升○粥田米十三斗九升零太一石十二斗九升零鹽四斗二升零明川府戊申十月二巡十一月三巡十二月三巡合飢口七千六百八十三分給耳麥二百七十三石十一斗五升年一百九石四斗四升太八石三斗○粥田米一石二斗零太一石五斗四升零鹽一斗五升零鏡城府戊申十月一巡十一月三巡十二月三巡合飢口三萬一千六百六十八分給耳麥八百六石五斗五升年一百三十三石九斗五升稷一百八十八石四升太二百八十二石八升○粥田米二石三斗一升零太四石六斗二升零鹽六斗六升零富寧府戊申十月三巡十一月三巡十二月三巡合飢口一萬二千九百九十五分給耳麥五百五十石五升稷二百二十二石九斗三升○粥田米一石六斗五升零太一石六斗五升零鹽二斗八升零茂山府戊申十月一巡十一月三巡十二月三巡合飢口一萬三百九分給耳麥六百四十九石三升年五十六石三斗○粥田米一斗二升零太八升零鹽一升零會寧府戊申十月三巡十一月三巡十二月三巡合飢口四萬四千一百九十一分給耳麥一千三百九十二石十三斗二升年七百一石八斗五升田來十六石十一斗五升太四十五石十四斗○粥田米十四斗三升零太七斗一升零鹽八斗二升零醬二石一斗四升零甘藿三十六注之鍾城府戊申十月一巡十一月三巡十二月三巡合飢口八千八百十一分給年一百九十四石九斗一升耳麥二百七石七斗○粥田米二石六斗三升零太二石二斗五升零鹽二斗三升零穩城府戊申十月一巡十一月三巡十二月三巡合飢口一萬六千四分給耳麥六百二十二石五斗二升年一百四十六石田米十六石一斗四升○粥田米四斗二升零太八斗五升零鹽二斗三升零醬一石五斗三升甘藿三十二注之慶源府戊申十月一巡十一月三巡十二月三巡合飢口一萬五千二百四十四分給耳麥五百四十石三斗一升稷四十三石十斗八升太六十二石六升○粥田米二斗八升零太五斗七升零鹽三斗零慶興府戊申十月三巡十一月三巡十二月三巡合飢口七千六百十八分給耳麥四百二十九石四斗五升稷一百三十三石九斗三升○粥田米七斗五升零太一石一升鹽三斗零城津鎭戊申十月一巡十一月三巡十二月三巡合飢口四千一百六十三分給稷八十三石三斗三升年四十四石十二斗七升○粥田米一斗四升零太二斗八升零鹽三斗輸城驛戊申十一月三巡十二月三巡合飢口二千五百十三分給耳麥四十五石十斗六升年二十一石九斗二升都已上飢口十七萬三千八百七十人耳麥五千九百九十二石四斗四升年一千五百二十二石五斗稷六百七十一石十一斗一升太四百十二石二斗三升零○田米四十三石一斗六升零鹽九石二斗二升零醬三石六斗七升零藿三同十八注之
정조 13년 · 강
慰諭御史鄭大容以北關別賑飢口穀數馳聞
정조 13년 · 목
該御史狀啓以爲內下別賑資白木胡椒分俵十邑與城津等鎭換貿穀物預先定日知委去月二十八日抄集飢民炊飯作羹先爲分饋計口給糧兼以藿鹽使之需用於餞迓之際而若使守令咸聚其境內飢民於一倉而親監則當北嚴沍必有往來凍餒之患若使一一親監於各其所屬倉則幅員闊達排日施久故外倉則守令分遣可信任掌眼同該監依式分給臣在行營親監鍾城古邑倉分給而所帶褊裨分遣他倉亦爲申飭皆於同日擧行謹以我聖上別賑之德意布諭飢民則愁怨者歡呼焦枯者色喜有足以導迎祥和木椒所換穀物數爻及今巡分給後人口穀數竝開錄于後餘在穀物當於撤賑前更給一巡而不足之數以官賑穀推移添補計料○白木七百二十三疋十七尺一寸換田米三百六十一石十一斗二升零胡椒十五斗換田米七十五石合田米四百三十六石十一斗二升零內二百八十九石十四斗二升今巡別賑用下一百四十六石十二斗零後巡別賑次留置吉州牧饑民二千四百七十三口田米六十一石十斗○炊飯田米三石八斗七升零鹽一石九斗七升醬三斗五升藿五同三十三注之一立明川府飢民一千一百六十四口田米二十六石九斗一升○炊飯田米一石八斗九升鹽十一斗六升零醬一斗五升零藿二同三十二注之四立鏡城府飢民一千七百六十七口合田米四十三石十三斗○炊飯田米二石五斗五升鹽一石三斗三升零醬二斗三升零藿四同三立富寧府飢民四百二十三口田米九石十三斗九升○炊飯田米十斗二升鹽四斗二升零醬八升零藿一同十三注之四立茂山府飢民四百五口田米九石十一斗四升○炊飯田米八斗七升零鹽四斗零醬七升藿一同八注之會寧府飢民一千四百七十六口田米三十六石○炊飯田米一石十斗六升零鹽十四斗七升零醬二斗零藿三同四十八注之九立鍾城府飢民六百三十五口田米十六石十一斗九升○炊飯田米十一斗鹽六斗三升零醬七升零藿一同二十注之八立穩城府飢民八百七十七口田米二十二石一斗四升○炊飯田米十一斗四升零鹽八斗七升零藿二斗二升零醬二同十注之六立慶源府飢民四百六十三口田米十石十四斗六升○炊飯田米十四斗四升鹽四斗六升零醬一斗四升零藿一同二十五注之一立慶興府飢民九百三十四口田米二十四石三斗三升○炊飯田米十四斗四升零鹽十斗二升零醬一斗零藿二同二十二注之三立城津鎭飢口三百五十九口田米九石一斗八升○炊飯田米五斗零鹽三斗七升零醬五升零藿三十九注之二立輸城驛飢民一百四十八口田米三石十斗○炊飯田米四斗九升鹽一斗四升零醬四升零藿二十四注之六立已上飢民一萬一千一百二十四口分給田米二百七十五石五斗二升○炊飯田米十四石九斗鹽七石七斗九升零醬一石二斗八升零藿二十七同二十八注之七立
정조 13년 · 강
詣璿源殿行酌獻禮
정조 13년 · 목
時至具翼善冠袞龍袍乘輿出摛文院至端暉門內降輿詣眞殿行酌獻禮訖乘輿出端暉門由仁政門入協陽門還內
정조 13년 · 강
下勸農綸音于八道兩都
정조 13년 · 목
敎曰農者天下之大本雖値屢豐不敢放忽況昨年諸道登歉各殊此後有秋之慶專係於勸農二字予方宿齋祈穀于社壇咨爾方伯居留之臣欽體欽體使各其邑宰其各躬執田畯之事悉心畎畝以副予申諭之至意事下諭
정조 13년 · 강
命領敦寧洪樂性判府事李福源右議政蔡濟恭御營大將李柱國歲饌加厚輸送行副司直金用謙加給衣資食物特擢趙瑍爲知中樞
정조 13년 · 목
因漢城府歲饌別單敎曰領敦寧李判府事右議政家歲饌加厚輸送仍令卽官存問後草記又敎曰觀此歲饌別單今年爲七十將臣異於凡宰豈無示意御營大將李柱國家加給歲饌又敎曰近久未見心常思之觀此歲饌別單豈可循例題給況年近九耋行副司直金用謙家令該曹原歲饌外加給衣資食物又敎曰觀此歲饌啓目行副司直趙瑍夫妻年俱七十念及乃弟故相豈無別般記存之擧加給歲饌特擢知中樞卽令該曹加設啓下使之肅命仍卽進詣靈壽閣肅命○戶曹以領敦寧洪樂性判府事李福源右議政蔡濟恭家各歲饌米五石太二石猪肉五斤加厚輸送啓
정조 13년 · 강
太廟歲首展謁命兼行於親行春享
정조 13년 · 목
禮曹啓言太廟歲首展謁當爲取稟而春享大祭旣有親行之命展謁何以爲之敎以似當兼行考例草記又啓言取考謄錄則先朝乙卯壬申兩年秋享大祭親行而兼行展謁矣敎以今年亦當兼行依此擧行又啓言永禧殿展謁每於歲首太廟展謁時一體展謁事曾有定式矣今番何以爲之又啓言景慕宮展拜每於孟春孟秋取稟事定式矣今番何以爲之幷敎以旬前後擇入
정조 13년 · 강
命朝參日子臨時更稟
정조 13년 · 목
兵曹以今月初五日大祭齋戒相値十一日二十一日二十五日皆是應行之日以何日定行稟有是命
정조 13년 · 강
命歲首犒饋以初九日爲之
정조 13년 · 목
敎曰歲首犒饋例於新舊番交替日爲之當在初三日而動駕相値初六日動駕亦爲相値以初九日退行事分付
정조 13년 · 강
詣景慕宮齋宿
정조 13년 · 목
具遠游冠綘紗袍乘輿出協陽門至明政門降輿乘輦召見敦寧都正成穎黃㮋等出弘化門至觀旂橋降輦乘輦至宮洞口降輦乘輿入齋室改具冕服就版位行展拜禮入廟內奉審訖還詣齋室召見忠淸監司權▣禮曹判書鄭昌順昌順啓言親臨酌獻禮意甚重而今考宮園儀所載祭品圖式則粢盛牲幣之禮俗節朔望則有之而親臨酌獻則無之此所以俄者聖敎中致有俯詢者也此後則親臨酌獻時粢盛牲幣之節以大祭之下俗節之上請永爲磨鍊定式從之仍爲齋宿
정조 13년 · 강
重推都承旨金載瓉
정조 13년 · 목
敎曰下輦時受圭進圭皆不待令以致他承宣之替行都承旨金載瓉爲先從重推考
정조 13년 · 강
命酌獻禮百官參班依大臣言爲之
정조 13년 · 목
敎曰今聞承宣言大臣送言以爲前此酌獻百官連爲參班昨年雖有勿參之命留門時微稟入參云然則昨日禮曹擧行未免率爾前禮判推考依大臣言爲之事遣史官傳諭
정조 13년 · 강
以金宅洙爲敦寧都正口傳也
정조 13년 · 목
敎曰昨日政新加資有實職中時帶假承旨人本職許遞其代令該曹口傳差出
정조 13년 · 강
以金思穆李祖承爲承旨前望也
정조 13년 · 목
初命入承旨前望以李集斗批下以違牌許遞以丁範祖代之以在外許遞以思穆代之
정조 13년 · 강
遞內閣提學金鍾秀
정조 13년 · 목
敎曰前此陳懇雖已固拒今聞筵奏必欲一伸亦未爲不可崇品重臣之無論大臣臺臣之言旣遭罷職之啓則仍冒其職似或爲難日前領軍與參班今日入侍非飭敎則特敎而然暫副所懇無至於迫隘實合禮使之義內閣提學金鍾秀今姑許遞仍授檢校提學牌招隨駕
정조 13년 · 강
命司謁崔昌祿等付攸司科治
정조 13년 · 목
政院啓言慶熙宮動駕時因京兆禁府導駕徑詣城外事追後査實於該衙門下吏則以爲見掖隸之預備草笠草鞋院隸與排設房所屬之或有先詣者徑先出去云故更加査問則果爲的實院隸三名排設房軍士三名已卽囚禁而掖隸之犯科者至於六名請幷付攸司嚴繩當該司謁司鑰亦令攸司從重科治允之
정조 13년 · 강
親行景慕宮酌獻禮仍還宮
정조 13년 · 목
時至具冕服親押香祝詣版位再拜入廟內行禮如儀訖還入齋殿改具遠游冠絳紗袍出宮門降輿乘輦入弘化門至明政門降輦乘輿由協陽門還內
정조 13년 · 강
判府事鄭存謙陳箚賜批仍遣史官傳諭
정조 13년 · 목
箚略曰兼綰四任在昔夙夜之臣所罕有者況營門重務尤非尸居昏昧所能照管懇乞所帶提調幷賜鐫遞批以春和不遠惟冀遄臻蘇完兼管辭免過矣卿須安心勿辭益加善攝
정조 13년 · 강
忠淸監司權▣上疏辭職賜例批
정조 13년 · 강
召見承旨李祖承于重熙堂
정조 13년 · 목
予曰今見知製敎製進嶺伯錦伯敎書湖西風俗敍述之際乃曰凶孼訛言之胥動雖鎭撫而近幸革心嶺南則或稱風頹而俗薄此豈王言務實之體裁乎湖西向來一時事變不過鋤棘之徒何可以此掩汚一道之士夫乎嶺南則自是鄒魯之鄕謂之風淳俗美則可也豈可曰頹薄乎此敎書還給使之拔去此後嶺湖伯敎書無得插入此等句語之意申飭兩館
정조 13년 · 강
立朝臣下馬石于闕門外
정조 13년 · 목
金虎門外十步左右丹鳳門外八步西邊曜金門外七步石橋越邊宣仁門外七步左右通化門外七步左右慶熙宮開陽門外八步左右興元門外七步南邊排置
정조 13년 · 목
回該留守李致中老人歲饌令經歷擧行事狀啓敎以何至今在京乎斯速還營事回諭
정조 13년 · 강
放司鑰尹昌烈等
정조 13년 · 목
刑曹啓言院隸朴周彩等別監崔潤禎等排設房軍士玄泰郁等司謁金忠大等旣已遲晚請考律科罪司謁崔昌祿司鑰尹昌烈俱是出身請移義禁府處之敎以日寒如此幷今日內照律勘放院隸等所供雖近於發明與別監及排設軍等捉贜物稍間分揀放送金忠大崔昌祿等近來掖隸貌樣也行止也無異破落戶甚至有今番漏傳宮中事預備郊幸服色渠輩節節無據而身爲司謁不能禁戢致此無前犯科極爲痛駭忠大昌祿降定別監尹昌烈常時人頗勤幹今番軍士事亦非渠所指揮參酌放送
정조 13년 · 강
北伯李崇祜以運穀形上馳啓
정조 13년 · 목
該監司狀啓以爲備局關內南關久置條一萬石加劃於北關以準三萬石之數嶺穀二萬五千石則自南關取用而南關之先送北關者爲三萬石所得於嶺南者乃二萬五千石三萬石入送之際舡格糧不下千餘石南關之所失約爲六千石而南簿之不如北久矣留庫及早晚穀所捧僅爲折米十六萬零來頭春夏秋公下自當除出留庫亦不可全闕以其餘穀公排十一邑三十三萬人口之種糧賑資則每口所分小裁爲五斗多不過六七斗不能得延半年之命明矣關西穀三千石爲惠誠大重嶺往還餘橐無幾甲長兩邑之耳麥不滿折米半千包而止今乃責以六千石則固是行不得之事自議嶺運以來私貿之穀亦皆因公運退沮前月備局許劃嶺穀使南北民人平均派及故民人等聞此感謝及承今關其爲臆塞向隅果如何哉以初分排三千石外今加定二千石則不得入送之意文移於御史而還賑雖開來頭尙遠姑觀向後南若有餘北至絕巡則豈不從便接濟哉嶺穀代二萬五千石及南關穀三千石固當一時運送而本道舡隻擧不過數十石容載且當漁採猝難齊聚以一萬一千石今方刻期裝發其餘次第繼送
정조 13년 · 강
召見加資復職初仕人于熙政堂護軍尹謐監察愼基慶東部都事柳鼎周康陵參奉李膺擧
정조 13년 · 목
敎曰旣經臺侍之人何官不做則持難於敦都尙不備擬其可乎不但爲今日召見而有是敎護軍尹謐都正待窠卽擬此外臺通人陞資後切勿拘礙事申飭銓曹因此而有一欲提飭者職名卽朝廷之職名非爲士夫中庶階限而設者則向來臺望通擬也無論初通與屢擬首望副望末望皆同一地處而未嘗與常時所擬之人通融排擬此規一出有假掌令假持平之說事之無謂孰甚於此伊時銓官之拘於蹤迹之嫌至有如許不誠之擧予則曰以類備擬反不如不爲萬萬非仰體先朝恢蕩之聖意云爾旣往無論近來亦然參下序陞窠以外東銓之復職與作宰西銓之內外敍用排比之規一如前以是見政眼者不問知爲假銜窠渠輩之抑鬱雖屬餘事之餘事朝廷用人之道決不當若是其苟且以地處之不堪不合力請勿擬勿授猶之爲可名以朝廷公物而寧有擬而慳其通擬授而擇於混授之理乎此習不革則日除十職百銜在渠輩假則一而已以此意嚴飭銓曹俾除謬習
정조 13년 · 강
命文任撰進翼成公黃喜院額
정조 13년 · 목
禮曹啓言因尙州儒生疏批取考謄錄則翼成公黃喜書院只有尙州白玉洞長水滄溪祠而俱未賜額今此儒疏之請不在疊設之禁而係干恩典請上裁敎以翼成院宇尙闕扁額豈非欠典之欠典乎特令文任撰進額號宣額日遣近侍致祭祭文當親撰曾聞坡高之間有翼成子孫云主祀者在其地乎分付畿伯搜訪狀聞
정조 13년 · 강
飭原春海道護送嶺穀
정조 13년 · 목
原春監司李度默狀啓平海郡守牒呈內嶺南穀米太年合四百四十一石寧海舡一隻盈德舡六隻十五日戍時量入來云當此風高之日無事到境誠極萬幸指路護送等節毋敢少忽之意更加嚴飭於各邑及督運差使員等處敎以利到稍覺弛心穩涉方此深企況水路於三道本道爲最遠另加惕念嚴飭差員自初運至畢運切勿始勤終弛竭誠領運俾紓宵旰之念事令廟堂更加嚴飭行會
정조 13년 · 강
大司成沈煥之陳疏辭職賜例批
정조 13년 · 강
前郡守洪彥燮陳疏賜批
정조 13년 · 목
疏略曰丙午之變卽人臣碎首爭死之地也滔天之禍直犯貳極尙賴我太母以一部春秋昭揭於危疑之際凶逆之根柢始綻鬼魅之情狀莫逃必誅之讎當斷不斷時移事往人心狃安始也冤泣者今焉詡笑衣帶生輝簫鼓相聞欣欣若太平無事之時一隅南崗草樹荒涼謾興父老之嗟是何等世也臣忍能自齒平人不知苟活之可恥寂寥解紱之擧反爲兠攬之階朱子所謂倚托欺瞞以求爵位者其殆近之臣亦人耳豈忍爲此乎考之禮經讎不復則服不除所守之血忱不容以威命之嚴恩數之隆有所變改曾於淑問之下指萬死而爲供敵以下不可二三其說況君父乎臣聞有官必有誥義所可辭竝與其誥而不敢受卽古也雖聖世無棄之日何足有無於幺麼一蔭吏而不使遂其初服乎至若人器之初不近似自有公眼不遑私語倘蒙特垂仁恩收臣已納之職牒勘臣久逋之罪仍命刊去臣名於仕籍批以何必如是覼縷以慽予心勿煩
정조 13년 · 강
以金文淳爲左尹前望也
정조 13년 · 강
命內閣提學金鍾秀仍任
정조 13년 · 목
日前許遞爲其一伸故也
정조 13년 · 강
放時囚李鼎揆等
정조 13년 · 목
義禁府以前郡守李鼎揆原情啓請議處敎以朝令之下若能悉心搜訪豈有見漏之擧此亦孤負特簡中一事不可循例決放爲先罷職放送又以五衛將任瑎趙蒙錫李魯植等原情啓請瑎蒙錫議處魯植刑推敎以已先罷矣竝分揀放送趙蒙錫旣非任瑎之衰病與李魯植之生疏則以渠地處以渠甄復凡有官職豈敢用謀而除官未幾放恣若此是何異於金方行之便復作氣若此則朝家陶鎔之本意弊心於攪雜而後已渠輩之滌用旣出無拘之意則此等處含垢及非終始之澤原公事勿施其慢忽委折待明朝嚴問口招以聞
정조 13년 · 강
刑曹以擊錚人等原情啓
정조 13년 · 목
該曹啓言西部童蒙鄭啓孫擊錚原情以爲其父喆伊爲前府使崔重敎婢夫者未滿十日以重敎負債事奴子見囚逃躱之後喆伊被捉代囚渠之親屬欲爲跟捉崔奴則重敎終始阻搪渠父瘐滯冷獄已至三朔特蒙分揀云矣前冬崔奴逃躱之後代囚喆伊初無杖治之事只令督納其債別無稱冤之端而肆然鳴錚萬萬痛駭請原情勿施喆伊父子各別嚴處至於崔重敎尙逭重勘已是恩造至今不報莫非無意備償之致請令王府拿囚重勘自臣曹嚴囚其奴以爲不日收殺之地允之敎以寧有如許國綱設置刑曹不能趁卽捧給致有更煩之擧乎卿等爲先推考限三日內收殺仍令道伯嚴飭地方官以其捧給形心報營後仍卽報本曹以爲轉稟該房之地又啓言南陽幼學李思白擊錚所當捧供而思白之以此冒濫今爲四次覆啓判下纔數日又復瀆擾萬萬無嚴請自臣曹各別嚴勘而本訟更令本道明査公決允之又啓言陽德奴光淡擊錚取招以爲渠之外高祖母儀合戊午年以淫女定屬官婢後移案校婢所生子孫其數夥然癸卯七月凡諸定屬官婢子孫特爲許良事關文來到而本邑校儒稱以儀合所生女梅仙作夫校奴太石梅仙所生皆是校奴所生瞞告本官沮戲故迄今未頉專由於校儒阻搪伏乞依法頉下云矣光淡爲先放送請上裁敎以令本道詳査決給後仍卽狀聞事分付又啓言鐵原閑良安日成擊錚取招以爲渠之外祖母卽故學生鄭守一庶外孫女守一孫曾爲六七寸之親而後屬疏遠聲問相絕矣壬寅年守一之曾孫善養忽然來訪曰汝等雖有親戚之誼亦有奴主分義能知之乎云云夢寐不到錯愕罔措詳問委折則善養出示久遠文書拈出一故婢介德爲名者謂之以渠之外外高祖母自其庶從祖以下勤定奴婢豈非蔑法傷倫之甚者乎當其親子親孫之時初無犯賤之事內外婚閥俱是鄕儒之類到今四世之後如是誣辱非不欲卽明其非理壓良之罪而不勝聞見之羞以百餘兩錢暗地與授得出放良牌子及後勿更侵之手標而其後侵漁無歲無之善養若以祖心爲心則其祖之骨肉豈如是相殘放良牌子中或稱五寸姑母或稱再從兄弟此豈人理之可爲乎善養居在黃海道金川郡或稱名善養或稱名載老一身兩名用意叵測伏乞照律嚴懲云矣日成爲先放送請上裁敎以令本道詳査決給後狀聞事分付又以罪人李顯大金石只原情啓請嚴訊敎以下送本道監營令道伯親執嚴覈狀聞後稟處
정조 13년 · 강
北伯李崇祜以南關初巡分賑飢口穀數馳啓
정조 13년 · 목
正月初巡端川府飢口二千八百九十七折米七十四石三斗七升利城縣飢口一千四百八十折米四十石八斗八升北靑府飢口一千五百七十五折米四十六石一斗一升○粥田米太各一石八斗六升零鹽一斗五升零洪原縣飢口一千四百八十九折米四十一石三升○救急鹽四石十四斗四升零咸興府飢口一千十一折米二十六石四斗二升○粥田米十斗六升零醬三斗五升零甘藿一同三十五注之零定平縣飢口七百十七折米十九石九斗三升永興府飢口二千七百九折米七十六石二斗零高原郡飢口一千二百二十四折米三十三石一斗零○救急折米二斗五升文川郡飢口七百八十四折米二十一石十二斗零○粥田米太各十一斗七升零鹽七升八合零德源府飢口七百十折米十八石十四斗零○救急折米一斗安邊府飢口一千五十三折米二十八石十斗零○粥造米太各一石七斗零鹽一斗五升零都已上飢口一萬五千六百四十九男壯每口五升女壯每口四升老弱每口三升合折米四百二十六石八斗粥造米一石七升零田米三石一斗零太三石六斗零鹽二斗四升零醬三斗五升零甘藿一同三十五注之零救急折米三斗五升鹽四石十四斗四升零
정조 13년 · 강
命全羅監司徐龍輔照律安徐
정조 13년 · 목
刑曹啓言該監司徐龍輔推考緘答內以爲漕軍之休戚實係轉運之便否革鎭瘼乃所以爲國計也豈或有抱牽顏私扶抑彼此之理而年少歷淺未諳事情意以爲若不窮極査櫛拔本塞源則徒見其祛弊生弊擬待今年轉運細察便否而迹涉伈泄事歸稽緩致有邑鎭之較挈畢竟至於殺越人命呼籲天聽之擧而旣不能先事靜鎭又不能登時戢察此亦庸闇之罪也至於該郡守金方行貶題事該郡吏奴輩之侵漁漕卒已成痼弊而該郡守到任之後一切裁抑非但民人之傳說僉使面陳之辭亦果丁寧該郡各面之稱以鄕納結爲契券豪右視爲淵藪已成難醫之弊而該郡守痛加嚴戢一倂革罷凡於大小差役一不言私有關輒行有似乎勤心奉行故妄以愚見信心書之曾不料此等肆氣駭悖之擧在於未及聞睹之除殿最爽實之罪顧無所逃到任三朔之內審理修啓新頒定式而强援他道不當援之例尙不擧行此尤孤負之罪也龍輔旣已遲晚所當照律而係是二品職請上裁敎以無論如此如彼焉逭不勤不敏不審不愼之罪乎査事之抛置非不勤乎讞案之延施非不敏乎示弱延譽姑舍是考課事體何等嚴重下語下筆宜有十分裁量非大臣非勳臣非宿德耆舊而忽用題外之目已是礙眼況文字自有用處出處則尤豈一毫近似於百里之績然則又非不審不愼之大者乎方面體重今姑含垢此後隨處淬勵聞命恪謹以爲一分拭愆補過之地而外此諸般力所未逮處務盡已百之力俾有矯質之美事嚴飭行會照律安徐
정조 13년 · 목
敎曰關問已久尙無動靜豈邑邑遍問而然乎習操期限不遠如是遲滯能無等待之弊乎兩南伯推考春操不但異於秋操去冬無綿三南均然況今春寒甚於冬令此又軫念之一端依湖西伯狀請兩南習操巡點竝停止至於官門聚點依昨年飭敎嚴飭列邑着意設行不謹守令道伯各別察飭俾有小操勝於大操之實校事令廟堂分付
정조 13년 · 강
重推內閣提學金鍾秀
정조 13년 · 목
敎曰御牌事體自別況使之一伸曲諒極矣召牌之下來到闕外無意承膺揆以事體道理寧容若是乎內閣提學金鍾秀從重推考牌去來各別催促斯速行公
정조 13년 · 목
以成德兩爲副校理閔昌爀爲副修撰徐有寧爲知春秋趙鉉爲原州判官李膺運爲靈巖郡守朴致源爲愍懷墓守衛官李義玄爲三登縣令金憙爲左尹
정조 13년 · 강
召見左議政李性源于重煕堂
정조 13년 · 강
特除李埦爲副校理中批也
정조 13년 · 목
敎曰聲名稔知不及見之尙以爲歎其子之向來臺職意在欲見而上來未易且其家之人必異他人文學人品曾亦習聞欲置之顧問之列以觀所存前正言李埦副校理除授仍令乘馹上來察任
정조 13년 · 강
有政吏曹判書李▣兵曹判書李文源進
정조 13년 · 목
敎曰都承旨許遞曾經人中在京無故人擬入○敎曰今因李埦除職問之監役柳道源以老病果難上來云然則虛縻不可改差今日政差代事分付○敎曰八十老人之筋力如是康旺極爲希有況宮銜通擬在辛巳年云豈可以單護軍嘉善使之還下鄕乎行副護軍李堉今日政總管禁堂中備擬○敎曰在外總管許遞今日政差出○以金頤柱爲都承旨李尙度爲修撰宋載緯爲假監役李聖圭爲都總管李堉爲副總管趙德洙爲五衛將白東修爲分守門將○承旨洪仁浩啓言蔭官年七十筮仕四十年以上人俱蒙加資之典矣前郡守趙靖世前縣監尹昌柱宜入加資秩而官案及各道成册抄出時誤計年條故致此遺漏之歎此外蔭武或不無見漏之類分付兩銓更加搜問據實稟處似好矣從之敎曰趙靖世尹昌柱依他人例今日政加資下批仍令吏兵曹更如詳探隨卽草記俾有一視之澤○前郡守趙靖世前縣監尹昌柱竝蔭官年七十筮仕四十年加資下批○因慶尙道百歲以上人單付同知單子敎曰士庶年九十人雖於每歲陞資或因遺漏有過百歲始陞資者故此類年前有單付同知之定式出於優老尊年之意而兼欲參於歲饌也敎旨下去後另飭地方官隨卽傳給切勿遲滯形止依歲首老職加資官敎例亦卽狀聞事分付各道此後定式施行○申命寬洪鵬翼權承俊權始義李泰望李德昌柳章垕爲同知竝百歲以上單付也
정조 13년 · 강
召見加資復職人于誠正閣副護軍李堉趙德洙北部都事鄭東俊
정조 13년 · 강
嚴飭司謁輩差備內事傳播之弊
정조 13년 · 목
因掖庭署手本司謁崔昌祿金忠大旣已降定別監其代差出事敎曰第一禁條卽嚴內外也近來法綱漸不如前而名以掖隸不愼口於差備內事則其罪死罪也其律一律也況擧動令未頒之前妄度臆料至有齎去服色之擧此似一事可見約束懈弛之一端掖隸如此則院隸何論排設軍尤何論以渠輩所犯降定別監猶屬末勘之未勘然別監則刑曹不能嚴治只令司謁降充未免本末倒置司謁降定司鑰首倡別監刑曹照律失之太輕首倡一人各別痛治大則刑配小則充軍以嚴內外以存紀綱次令司謁査出來告政院事分付此後雖小於此之事萬一以差備內事有傳播之擧則司謁別監當限死決棍後施以一律以此判辭揭板於渠廳事嚴飭
정조 13년 · 강
重推完伯徐龍輔
정조 13년 · 목
敎曰向以綿貴之意有軍布分數代錢之狀請雖於大同或有尤甚處難捧之慮使之一體區別狀聞出於欲使民豫知一以息肩一以慰心矣伊後狀辭太沒別白未知該道擧行之如何萬一以民情事勢果難椎剝來頭有狀請之擧則分數之際吏奸莫遏旣辦之後民弊徒滋比之頃歲畿邑前年嶺邑之後時發令而民間之未蒙實惠必當反有甚焉令廟堂關問於完伯處何以分數何以擧行委折使卽從實狀聞緩不及事百事通患而至於民事聖人亦言不可緩完伯雖遲鈍在旬宣之任似此關係至重之民事如是緩忽該道臣爲先從重推考俾知警勵如是提諭之後臨時分數區別若有一毫虛實相蒙之患則其爲罪尤當如何且況閣臣卽所謂邇列也近臣也自閣臣出按者有罪倖逭無處不庇則是自朝家已有私好惡之失到此難以遞易有所容恕如以滿瓜順遞以官職反面而欲免囹圄嶺海之若先以此事殫誠對揚事令廟堂嚴飭
정조 13년 · 강
命昌原罪人金國臣依前判下各別嚴刑
정조 13년 · 목
敎曰嶺南待用刑蕩滌中昌原金國臣罪關倫綱不可尋常處之依前判下各別嚴刑俾遐土知有尊風化之政
정조 13년 · 강
命時囚鄭信達令金吾議處閔敬顯等嚴刑取服